Arne Fagerholt

Arne Fagerholt (født 9. juli 1964 i Orkdal) er en norsk ballettdanser, koreograf, pedagog, teatersjef og kulturleder.Fagerholt er utdannet ved Statens Balletthøgskole i perioden 1980–1983. Han ble ansatt i Nasjonalballetten i 1983, og utnevnt til solist i 1985. Som solist i Nasjonalballetten danset han blant annet «Amor» i Sylvia, «Benno»/«Narren» i Svanesjøen (Arova/Nurejev), «Sønnen» i Tango Buenos Aires og «Solan Gundersen» i Flåklypaballetten. Koreografen Kjersti Alveberg skapte flere verk og solipartier for ham på 1980-tallet, deriblant signaturverket Spirits (1987) som var bestilt av Eurovision og ZDF i Tyskland. Alveberg koreograferte også hans solo til Eurovisjonens internasjonale konkurranse for unge dansere i Reggio Emilia, Italia i 1985, der han vant en oppsiktsvekkende sølvmedalje.
Arne Fagerholt var danser i Carte Blanche fra 1987 til 1992. I 1988 var han gjestedanser i det italienske kompaniet, Il Balletto di Venezia under ledelse av Giuseppe Carbone og Birgit Cullberg. Han debuterte som skuespiller ved Den Nationale Scene 1992 som Shepard i Det perfekte kysset av Staffan Göthe og spilte tittelrollene i Peter Pan (1993) ved Den Nationale Scene og Mowgli (1996) ved Riksteatret.
Hans koreografiske debut var med Heartaches for Nye Carte Blanche i 1991.  Videre har han koreografert Spelet om Heilag Olav i 15 år siden 1997, og ble i 2008 tildelt Stiklestadprisen for sitt arbeid med Spelet. Han har også koreografert helaftensballetten Pinocchio for Nasjonalballetten i 1998, Jesus Christ Superstar ved Trøndelag Teater og Genanse og verdighet på Nationaltheatret, begge i 2000, samt flere koreografiske oppgaver for Statens Balletthøgskole, flere norske teaterscener og prosjekter.
Han har arbeidet som linjeleder for danserlinjen (2000-01) og var pedagog i klassisk ballett ved Statens Balletthøgskole i lengre perioder på 1990-tallet. Han har også vært gjestelærer ved flere dansekompanier i Norden. 
Fra 2001 til 2008 var han teatersjef for Carte Blanche i Bergen. 
Lektor i klassisk ballett ved Kunsthøgskolen i Oslo (KHiO) 2009 - 2010. 
I 2011 ble han ansatt som kulturleder i sin hjemkommune Orkdal hvor han også har skapt forestillingen Patina med 25 orkdalsdamer (ikke-dansere) mellom 67 og 88 år Forestillingen er satt opp flere steder i landet med lokale damer, i Haugesund, Bærum, Larvik, Bergen og Finnsnes/Harstad. 
I 2016 skapte han danseteaterforestillingen «På lokalet» for Sogn og Fjordane Teater. For Operaen i Kristiansund har han regissert forestillingene Kiss Me Kate (2018) og Spelemann på taket (2020). I desember 2021 ble det kjent at Operaen i Nordfjord hadde engasjert ham til å sette opp operaen La Traviata høsten 2022. Dette blir hans første operaoppsetning.Fagerholt har hatt flere styreverv, bl.a. i Norske Dansekunstnere, Statens Balletthøgskole, Danseinformasjonen, Nye Carte Blanche, Borealis og Norsk Teater- og Orkesterforening. Den 15. juni 2021 ble han oppnevnt av Kulturdepartementet som en av statens to representanter i styret for Den Norske Opera & Ballett. Han satt også som leder av Faglig utvalg for dans og som rådsmedlem i Norsk kulturråd fra 2012 og ut 2017.
I september 2022 ble han tilsatt som teatersjef ved Turnéteatret i Trøndelag, en stilling han skal tiltre i juni 2023. Han signaliserte da at han kom til å flytte fra hjemkommunen Orkland til Verdal ifm. at han begynner i ny jobb.


== Priser ==
Sølv i Eurovisjonens Internasjonale konkurranse for unge dansere, Italia 1985 
1986: Den Norske Operas venners talentpris
Operaens Ballettklubbs Pris
Bergen kommunes kulturpris
ST-Prisen
Orkdal kommunes kulturpris
2008: Stiklestadprisen


== Diskografi ==
12 «freske» låter og en 11-åring – LP, 1975


== Referanser ==